TIEDOTE 9.12.2019  
Vapaasti julkaistavissa  
  
Päijät-Hämeen Vuoden Kyläksi 2020 hakee kolme kylää!

Kaikkiaan kolme kylää haki Päijät-Hämeen Vuoden Kyläksi 2020:   
- Anttilanmäki, Lahti  
- Heinämaa, Orimattila  
- Vanha Vääksy, Asikkala  
Valinnan tekee raati, johon kuuluu muun muassa Päijät-Hämeen Kylien kyläjaosto, Päijät-Hämeen liiton edustajat ja 2019 Päijät-Hämeen Vuoden Kylän Pääsinniemi-Lauhjoen edustaja. Lisäksi äänensä antaa maakuntamme kansanedustajat sekä tämän vuoden Vuoden Kylän palkitsijat eli Heinolan kaupungin sekä Päijät-Hämeen Osuuspankin edustajat.

Anttilanmäki ”kylä keskellä kaupunkia”  
Anttilanmäen edustajat kertovat alueen yhteisöllisyyden mahdollistaneen tapahtumien ja tempausten monipuolisuuden. Kaupunginosa tähtää arjen kiertotalouden mallialueeksi. Toiminnan keskiössä on monipuolinen tiedottaminen: niin sisäinen, kuin ulkoinenkin. Anttilanmäen värikkäällä ja persoonallisella alueella on huomioitu kaiken ikäisiä asukkaita tapahtumien sekä muun toiminnan osalta. Kaupunginosalle on hyväksytty suojelukaava, joka takaa kulttuurihistoriallisesti arvokkaan rakennuskannan ja ympäristön säilymisen. Tämäkin on esimerkki asukkaiden yhteisistä ponnistuksista, josta he ovat aiheestakin ylpeitä!  
  
Heinämaa ”Pieni, mutta pippurinen”  
Sisukkaat kyläläiset ovat Heinämaan selkäranka. Palvelut on karsittu minimiin, mutta periksi ei ole annettu. Pitsinnypläys on ollut heinämaalaisten hyppysissä jo yli 250 vuotta ja nyt taitoa pyritään siirtämään tuleville sukupolville. Heinämaan pitsinnypläys on osa Suomen Elävää kulttuuriperintöä. Elävää kulttuuriperintöämme tunnistetaan ja tallennetaan osana Unescon aineettoman kulttuuriperinnön yleissopimusta.   
Perinteistään ylpeä kylä on saavuttanut paljon talkoohengen ja yhteisöllisyyden ansiosta. Hiljaiseloa elänyt alue alkaa heräilemään horroksesta ja intoa uusien tapahtumien sekä toiminnan kehittämiseen riittää.  
  
Vanha Vääksy ”Tarinoiden yhteisö”  
Vanhan Vääksyn suunnitelmallinen alueen kehittäminen on tavoittanut alueen yrittäjien ja asukkaiden lisäksi myös matkailijat. Monipuoliset tapahtumat ympäri vuoden keräävät vierailijoita kulttuurihistoriallisesti merkittävälle alueelle. Kanavan ympäristön sekä Vanhan Vääksyn raitin varrelta on kerätty viime vuosina kiinnostavia tarinoita, joita julkaistaan 2021 valmistuvassa kirjassa. Tarinoihin ja paikallisiin palveluihin voi tutustua GoLocal-sivuston kautta.   
Kehittämistyötä alueen eteen tekee määrätietoisesti Vanhan Vääksyn kehittämisyhdistys, jonka kädenjälki näkyy vahvasti alueen tapahtumissa ja Norrlinin puistossa. Toiminnan keskiössä on lisäksi yhteisöstä välittäminen ja ympäristön kehittäminen, historiaa unohtamatta.  
  
  
Päijät-Hämeen Vuoden Kylä 2020 julkaistaan tammikuussa. Voittaja osallistuu valtakunnalliseen Vuoden Kylä -kilpailuun.   
Maakunnallisesti voittajaa juhlitaan Kyläkalaasissa, jossa palkitaan myös muita aktiivisia kyliä ja kyläaktiiveja. Lisäksi Kyläkalaasissa julkaistaan Päijät-Hämeen Vuoden Kylätapahtuma, jonka tänäkin vuonna valitsee yleisö. Lisätietoa Päijät-Hämeen Kylistä ja Kyläkalaasista löytyy nettisivuilta [www.phkylat.fi](http://www.phkylat.fi).

Lisätietoa:  
Henna Pirkonen  
Kyläaktivaattori  
0447124208  
Päijät-Hämeen Kylät  
www.phkylat.fi